LT Europos Sąjungos oficialusis leidinys C 63/2

Pranešimas apie dalinės tarpinės antidempingo priemonių, taikomų importuojamai Kinijos Liaudies Respublikos kilmės vyno rūgščiai, peržiūros inicijavimą

(2007/C 63/02)

Komisija gavo prašymą inicijuoti dalinę tarpinę peržiūrą pagal Tarybos reglamento (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (toliau — pagrindinis reglamentas) (1) 11 straipsnio 3 dalį.

1. Prašymas atlikti peržiūrą

Prašymą pateikė Vokietijos importuotojas CU Chemie Uetikon GmbH (toliau — pareiškėjas). Atliekant peržiūrą tiriama, ar iš produkto apibrėžtosios srities reikia išbraukti „D “klasės vyno rūgštį.

2. Produktas

Nagrinėjamasis produktas — tai Kinijos Liaudies Respublikos kilmės vyno rūgštis (toliau — nagrinėjamasis produktas), kurio klasifikacinis KN kodas šiuo metu yra 2918 12 00. Šis KN kodas pateikiamas tik kaip informacija.

3. Galiojančios priemonės

Šiuo metu galiojančios priemonės — tai galutinis antidempingo muitas, Tarybos reglamentu (EB) Nr. 130/2006 (2) nustatytas importuojamai Kinijos Liaudies Respublikos kilmės vyno rūgščiai.

4. Peržiūros pagrindas

Pareiškėjas pateikė pakankamai prima facie įrodymų, kad tam tikros rūšies vyno rūgščiai minėtos priemonės neturėtų būti taikomos. Iš tiesų paaiškėjo, kad vadinamoji „D “klasė skiriasi nuo kitų vyno rūgšties rūšių, nes jos molekulinė struktūra yra kitokia, ir ji savo ruožtu lemia konkrečias chemines savybes, kuriomis nepasižymi kitų rūšių nagrinėjamasis produktas. Dėl tokių savybių „D “klasė naudojama kitais tikslais ir jos negalima naudoti vietoje kitų rūšių vyno rūgšties.

Dėl to tikslinga atlikti peržiūrą ir nustatyti, ar „D “klasės vyno rūgštis turėtų priklausyti nagrinėjamojo produkto apibrėžtajai sričiai.

5. Procedūra

Pasitarusi su Patariamuoju komitetu ir nustačiusi, kad yra pakankamai įrodymų, pateisinančių dalinės tarpinės peržiūros inicijavimą, Komisija, remdamasi pagrindinio reglamento 11 straipsnio 3 dalimi, inicijuoja peržiūrą, kurią atliekant bus tiriama nagrinėjamojo produkto apibrėžtis.

Per tyrimą bus nustatyta, ar reikia iš dalies keisti galiojančių priemonių taikymo sritį.

a) Informacijos rinkimas ir suinteresuotųjų šalių išklausymas

Siekdama gauti informacijos, kuri, jos nuomone, yra reikalinga atliekant tyrimą, Komisija kreipsis į Bendrijos pramonę, importuotojus, naudotojus, kitus žinomus Bendrijos gamintojus ir Kinijos Liaudies Respublikos eksportuojančius gamintojus.

Visos suinteresuotosios šalys yra raginamos pareikšti savo nuomonę, pateikti informaciją bei patvirtinamuosius dokumentus. Šią informaciją ir patvirtinamuosius dokumentus Komisija turi gauti per 6 dalies a punkte nustatytą laikotarpį.

Be to, Komisija gali išklausyti suinteresuotąsias šalis, jei jos pateikia prašymą, kuriame nurodo svarbias priežastis, dėl kurių reikėtų jas išklausyti. Tokį prašymą privalu pateikti per 6 dalies b punkte nustatytą laikotarpį.

6. Terminai

a) Laikotarpis, per kurį šalys turi pranešti apie save ir pateikti kitą informaciją

Norėdamos, kad tyrimo metu būtų atsižvelgta į jų pastabas, visos suinteresuotosios šalys privalo pranešti apie save Komisijai, pareikšti savo nuomonę ir pateikti informaciją bei patvirtinamuosius dokumentus per 40 dienų nuo šio pranešimo paskelbimo Europos Sąjungos oficialiajame leidinyje dienos, jeigu nenurodyta kitaip. Atkreipiamas dėmesys į tai, kad daugumos pagrindiniame reglamente išdėstytų procesinių teisių įgyvendinimas priklauso nuo to, ar per minėtą laikotarpį šalis pranešė apie save.

b) Išklausymas

Per tą patį 40 dienų laikotarpį visos suinteresuotosios šalys taip pat gali kreiptis prašydamos, kad Komisija jas išklausytų.

7. Rašytiniai pareiškimai, klausimyno atsakymai ir susirašinėjimas

Visa suinteresuotųjų šalių informacija ir prašymai privalo būti pateikiami raštu (ne elektronine forma, nebent nurodyta kitaip), būtinai nurodant suinteresuotosios šalies pavadinimą, adresą, e. pašto adresą, telefono ir fakso numerius. Visa rašytinė informacija, įskaitant informaciją, kurios prašoma šiame pranešime, ir slaptą suinteresuotųjų šalių susirašinėjimą, ženklinama „riboto naudojimo“ (3) grifu, ir pagal pagrindinio reglamento 19 straipsnio 2 dalies nuostatas kartu pateikiamas nekonfidencialus variantas, paženklintas „SUINTERESUOTOSIOMS ŠALIMS SUSIPAŽINTI“.

Komisijos adresas susirašinėjimui:

Commission européenne Direction générale du commerce Direction H Bureau J-79 5/16 B-1049 Bruxelles Faks. (32-2) 295 65 05

8. Nebendradarbiavimas

Tais atvejais, kai suinteresuotoji šalis atsisako leisti susipažinti su būtina informacija, jos nepateikia per nustatytą laikotarpį arba akivaizdžiai trukdo tyrimui, pagal pagrindinio reglamento 18 straipsnį išvados (teigiamos arba neigiamos) gali būti daromos remiantis turimais faktais.

Nustačius, kad suinteresuotoji šalis pateikė melagingą ar klaidinančią informaciją, pagal pagrindinio reglamento 18 straipsnį į ją neatsižvelgiama, o remiamasi turimais faktais. Jei suinteresuotoji šalis nebendradarbiauja arba bendradarbiauja tik iš dalies ir todėl išvados grindžiamos turimais faktais, rezultatas gali būti mažiau palankus suinteresuotajai šaliai nei tuo atveju, jei ji būtų bendradarbiavusi.

9. Tyrimo tvarkaraštis

Pagal pagrindinio reglamento 11 straipsnio 5 dalį tyrimas bus baigtas per 15 mėnesių nuo šio pranešimo paskelbimo Europos Sąjungos oficialiajame leidinyje dienos.

(1) OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 2117/2005 (OL L 340, 2005 12 23, p. 17).

(2) OL L 23, 2006 1 27, p. 1.

(3) Tai reiškia, kad dokumentas skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais 4 straipsnį (OL L 145, 2001 5 31, p. 43). Pagal pagrindinio reglamento 19 straipsnį ir PPO Susitarimo dėl 1994 m. GATT VI straipsnio įgyvendinimo (Antidempingo susitarimo) 6 straipsnį tai yra konfidencialus dokumentas.